राहुल इन दिनों अपने ही राजा से सहमे हुए देश की घुटन से जूझ रही मुक्ति-वाहिनी के नायकत्व का प्रतीक बन कर उभर रहे हैं। लोकतांत्रिक प्रक्रिया के कान उमेठ कर प्रधानमंत्री पद पर आसीन हो गए एक स्वेच्छाचारी को वे अपने विनम्र अंदाज़ में ललकार रहे हैं। नए साल की शुरुआत होते ही भारतीय जनतंत्र के ललाट पर राहुल ने जिस रोली से तिलक करना शुरू किया है, वसंत-पंचमी के बाद उसका रंग दूर से दिखाई देने लगेगा। आज यह बात भांड़गीरी ही लगेगी कि राहुल की सियासी सादगी के सिंगार को जो अब तक उनका तुतलाता बचपन समझते थे, वे पिछले चंद हफ़्तों से अपनी आंखें मसल रहे हैं। राहुल-विरोधियों को अब यह अहसास हो रहा है कि जब नम्र निवेदन निष्फल हो जाते हैं तो एक दृढ़-निश्चयी व्यक्तित्व का संकल्प और कितना गहरा हो जाता है।